C 310/6
HR
Službeni list Europske unije
16.8.2022.
28.
EU je nastavio podupirati Globalnu inicijativu za borbu protiv nuklearnog terorizma (GICNT) i njezinu misiju jačanja globalnih kapaciteta za sprečavanje i otkrivanje nuklearnog terorizma te odgovor na njega.
EU i njegove države članice aktivno su uključeni u rad GICNT-a u svim područjima: nuklearnoj detekciji, nuklearnoj forenzici te odgovoru i ublažavanju posljedica.
29.
EU je 2013. potpisao Praktične aranžmane s IAEA-om u vezi sa suradnjom u pogledu tehničkih pitanja nuklearne sigurnosti, kojima je cilj, među ostalim, poboljšati koordiniranost aktivnosti osposobljavanja i izgradnje kapaciteta u svrhu promicanja i provedbe održivih praksi kulture nuklearne sigurnosti.
30.
Centar EU-a za osposobljavanje u području nuklearne sigurnosti za otkrivanje nezakonitih djela koja uključuju nuklearne i druge radioaktivne materijale i odgovor na njih (EUSECTRA) u potpunosti je operativan od 2013. u korist država članica Europske unije i partnerskih zemalja, među kojima je nekoliko članica GICNT-a.
Centrom upravlja JRC na lokacijama u Karlsruheu (Njemačka) i Ispri (Italija) u bliskoj suradnji s drugim međunarodnim inicijativama koje promiču IAEA i nekoliko partnerskih zemalja GICNT-a.
Centar se također upotrebljava za praktične vježbe koje se uglavnom odnose na borbu protiv krijumčarenja nuklearnih materijala.
EUSECTRA je aktivna u rješavanju potreba u pogledu osposobljavanja država članica i partnera EU-a, među ostalim koordiniranim osposobljavanjima delegata država članica u području carine i kaznenog progona koja su već provedena i koja su planirana za razdoblje 2019. – 2022. (u izravnoj suradnji s GU-om HOME i GU-om TAXUD Europske komisije).
Zahvaljujući EUSECTRA-i jača se infrastruktura koja se upotrebljava za provođenje osposobljavanja, razvijaju se virtualni alati za učenje i osigurava se procjena učinkovitosti opreme na zahtjev država članica EU-a.
Pandemija je ograničila osposobljavanje uživo.
S pomoću modernih sredstava razvijen je hibridni pristup usmjeren na terenske vježbe koje uključuju upotrebu instrumenata na daljinu i stvarnu upotrebu nuklearnih i radioaktivnih materijala kako bi se nastavili napori u borbi protiv kemijskih, bioloških, radioloških i nuklearnih prijetnji te nuklearnog terorizma.
31.
Europska komisija i države članice EU-a nastavile su sa svojim aktivnostima povezanima s nuklearnom forenzikom u cilju označavanja presretnutog nuklearnog materijala, koristeći se najsuvremenijim mogućnostima u području nuklearne forenzike na lokaciji JRC-a u Karlsruheu (Njemačka).
32.
JRC i ESARDA znatno su doprinijeli knjizi naslovljenoj „Nuclear Non-Proliferation and Arms Control Verification – Innovative Systems Concepts”, koja je objavljena 2020.
33.
Europska komisija nastavila je izgrađivati kapacitete država članica EU-a za ispitivanje i evaluaciju učinkovitosti opreme koja se upotrebljava za otkrivanje nezakonite trgovine nuklearnim i radioaktivnim materijalima u okviru faze II. svojeg programa ITRAP+10, što je dovelo do daljnjeg usklađivanja i standardizacije te znatno doprinijelo međunarodnim standardima.
34.
Europska komisija i dalje ima važnu ulogu u pogledu nuklearne sigurnosti u Radnoj skupini za praćenje granica.
Supredsjeda Radnom skupinom za praćenje granica i njezinim dvjema podskupinama za tehnologije za otkrivanje i za izgradnju kapaciteta.
35.
Europska komisija nastavila je s istraživanjem u području razvoja nove tehnike nerazornog ispitivanja, odnosno spektrometrije odgođenog gama-zračenja za provjeru specifičnih karakteristika nuklearnog materijala u suradnji s IAEA-om.
Podnesena je zajednička akcija u okviru programa potpore IAEA-i.
36.
GU TAXUD Europske komisije, uz potporu JRC-a i EUSECTRA-e, 2020. pokrenuo je interaktivni program e-učenja za potporu carinskim službenicima u stjecanju znanja o nadzoru državne granice usmjerenom na otkrivanje radioaktivnih i nuklearnih materijala.
U osnovnom modulu prikazuje se važnost uloge carinskih službenika u otkrivanju nuklearnih i radioaktivnih materijala te im se pružaju informacije o rizicima i prijetnjama, kao i osnovni uvod u relevantne materijale, opremu i procese.
Te se teme podrobnije obrađuju u naprednom modulu.
Oba tečaja obuhvaćaju realistične scenarije, uključujući morske luke, zračne luke, željeznice i kopnene granice, u kojima sudionici mogu testirati svoj način donošenja odluka.
Zahvaljujući suradnji između GU TAXUD-a i JRC-a izgrađene su veće sinergije među carinskim upravama država članica.
Osposobljavanje koje se pruža u okviru EUSECTRA-e poslužit će kao platforma za razmjenu najboljih praksi među nacionalnim stručnjacima u području nuklearne sigurnosti koje se odnose na zaštitu granica i na taj će se način doprinijeti razvoju usklađenih postupaka.
Navedeno je dio nastojanja za provođenje zajedničke borbe protiv nezakonite trgovine nuklearnim materijalima i olakšavanje trgovine s pomoću carinskih kontrolnih točaka.
Naposljetku, cilj je promicanjem zajedničke kulture nuklearne sigurnosti spriječiti da pojedinci steknu pristup štetnim materijalima.